‘ราชบุรี’เกรดดีขึ้นรายได้แกร่ง
ทริสฯ เพิ่มอันดับเครดิต ผลิตไฟฟ้าราชบุรี รายได้ขายไฟแน่นอน
26 เม.ย. 2556

ทริสฯ เพิ่มอันดับเครดิต ผลิตไฟฟ้าราชบุรี รายได้ขายไฟแน่นอน
ทริส เรทติ้ง เพิ่มอันดับเครดิตองค์กรของบริษัท ผลิตไฟฟ้าราชบุรีโฮลดิ้ง (RATCH) เป็น “AA+” จากเดิมที่ระดับ “AA” ด้วยแนวโน้ม “คงที่” ซึ่งสะท้อนถึงสถานะทางธุรกิจที่มีความแข็งแกร่งขึ้นจากการขยายธุรกิจ รวมถึงความสำเร็จของการดำเนินงานโรงไฟฟ้าแห่งใหม่ของบริษัท 
อันดับเครดิตยังคงสะท้อนถึงสถานะผู้นำในการเป็นกลุ่มผู้ผลิตไฟฟ้าเอกชนรายใหญ่ที่สุดในประเทศ ตลอดจนรายได้เงินปันผลจำนวนมากและสม่ำเสมอจากการลงทุนในโครงการโรงไฟฟ้า และความสัมพันธ์ที่แน่นแฟ้นกับการไฟฟ้าฝ่ายผลิตแห่งประเทศไทย (กฟผ.) 
นอกจากนี้ การพิจารณาอันดับเครดิตยังคำนึงถึงความหลากหลายของโครงการโรงไฟฟ้าของบริษัทและแผนขยายการลงทุนในโครงการโรงไฟฟ้า และโครงการที่เกี่ยวข้องทั้งในประเทศไทยและต่างประเทศด้วย 
แนวโน้มอันดับเครดิต “คงที่” สะท้อนถึงความคาดหมายว่าบริษัทจะมีรายได้ที่แน่นอน และยังคาดว่าบริษัทจะยังคงดำรงโครงสร้างเงินทุนที่แข็งแกร่งเอาไว้ได้
ทั้งนี้ บริษัท ทริส เรทติ้ง ยังเพิ่มอันดับเครดิตองค์กรและหุ้นกู้ไม่มีประกันของบริษัทลูก คือ ผลิตไฟฟ้าราชบุรี (RATCHGEN) เป็น “AA+” จากเดิมที่ระดับ “AA” ด้วยแนวโน้ม “คงที่”
ส่วนอันดับเครดิตของบริษัท ทีพีไอ โพลีน (TPIPL) ทริส เรทติ้ง จัดอันดับเครดิตหุ้นกู้ไม่มีประกันในวงเงินไม่เกิน 3,000 ล้านบาทของที่ระดับ “BBB+” พร้อมคงอันดับเครดิตองค์กรที่ระดับ “BBB+” เช่นกัน ด้วยแนวโน้ม “คงที่”